Rõõm kohata Sind, armas hing, siin lehel! Teades, et juhuseid ei ole, pidid Sa leidma meid põhjusega. Ükskõik, kas see põhjus on Sulle ilmne kohe või millalgi hiljem. Alustuseks kergitame katet, mis koht see selline siin on.
Tähed ja pärlid on mõistagi metafoor. See tähistab nii inimesi kui tarkusi, nii meie püüdlusi, kui sisimat olemust, samuti omadusi, mida esindavad nende sõnadega algselt või esimesena tähistatud nähtused. Oma maailma keskne täht ehk päike oled Sina, hea külastaja, ja nii tegelikult me kõik. Kuigi – vahel võivad tähed olla üsna tuhmunud. Isegi pikki aasta(kümne)id särata. Raske võib olla üksi toime tulla tohutu pilvekoormaga. Siis saavad teised tähed aidata temas valguse ja soojuse taas välja tuua. See on üks põhjus, miks me siin oleme ja miks on loodud see veebilehekülg: et tõsta taas jalgele, tuua oma keskmesse ja enda sisemisse jõudu tagasi neid, kes seda vajavad. Ja et nad meid alustuseks üldse üles leiaksid. Kui selles on Sind kõnetavat, vaata täpsemalt siit teraapiate lehekülgedelt.
Teine põhjus on olla ühenduspaik ja koosloomise koht neile, kes juba käivad oma hingeradu. Neile, kes on endas leidnud või leidmas seda jumalikku sädet, mis meid arengus edasi aina kõrgema teadlikkuse ja südames elamise poole viib. Neid on meie suureks rõõmuks üha enam. Nende tähtede ja pärlitega kohtume sagedasti erinevais ringides ja laagrites või retriitidel, mille kohta saad siit lehtedelt samuti rohkem infot.
Niisiis, olles kõik oma rännakuil selles mõõtmatus ja lõputute võimalustega universumis, puutuvad meie teed ikka aeg-ajalt kokku. Sisekosmosejaam on just üks selliseid sõlmpunkte, kus kohtume armsate juba tuttavate ning täiesti uute hingedega. Siin saame turgutada enda räsitud olemist, puhata, terveneda, puhastada ja parandada meeli ning võtta uusi sisemisi ja väliseid sihte. Jaamas on selle jaoks olemas vajalikud töövahendid ja korraldatakse sobivaid sündmusi. Töö toimub individuaalselt ja suuremates või väiksemates toetavates ringides. Kui esimestega on nii mõnigi kaasrändur toodud tagasi pimeda kuristiku veerelt või antud uus hingamine, siis teistega loodud toetav ühendus on tekitanud avanemisi, kus hallist hiirest on tulnud tõeliselt kiirgav täht! Me teame, et kõik on võimalik.
Kui sa nüüd mõtlesid, et hea küll, tähtedest võib aru saada, aga miks need pärlid? Siis pärl on lihtsalt sama olemuse teistsugune manifesteering. Viidates kosmoses oleva kiirgava päikese varjatumale, ent ometi kaunilt sätendavale ja hinnalisele aspektile meresügavusse peidetud teokarbi sees. Mõned meist lihtsalt on enam sissepoole pööratud ja loomult tagasihoidlikumad. Valgustunu Satyam Nadeen on muide kirjutanud raamatu „Sibulatest pärliteks”, milles toob võrdluse, et me inimesed oleme oma vaimsel teekonnal justkui kibedaid kihte endalt koorivad sibulad, kuni lõpuks jõuame tuumani, endi tõelise olemuseni. Saame pärleiks, kes oleme olemuslikult kogu aeg olnud. See juhtub, kui jõuame täielikku teadlikkusse iseendast.
Nõnda et, ole palun lahke, (tulevane) täht või pärl, vaata meie lehel ringi, kas või mis siin sinuga resoneerib. Anna endast märku, kui tundub, et me võiksime rääkida või midagi koos teha. Loodetavasti kohtume ka päriselt!